KOMISIJAS ĪSTENOŠANAS REGULA (ES) 2021/134

(2021. gada 4. februāris),

ar ko saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū atjauno zema riska darbīgās vielas Akanthomyces muscarius celma Ve6 (agrāk Lecanicillium muscarium celms Ve6) apstiprinājumu un groza Komisijas Īstenošanas regulas (ES) Nr. 540/2011 pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 20. panta 1. punktu saistībā ar tās 22. panta 1. punktu,

tā kā:

(1) Attiecīgā darbīgā viela ir sēne, kas sākotnēji tika saukta par Verticillium lecanii. Pēc tam zinātnisku iemeslu dēļ tās nosaukums tika mainīts uz Lecanicillium muscarium celms Ve6. Nesen tās nosaukums vēlreiz tika mainīts, un tagad tas ir Akanthomyces muscarius celms Ve6.

(2) Ar Komisijas Direktīvu 2008/113/EK (2) Lecanicillium muscarium (agrāk Verticilium lecanii) celms Ve6 kā darbīgā viela tika iekļauts Padomes Direktīvas 91/414/EEK (3) I pielikumā.

(3) Direktīvas 91/414/EEK I pielikumā iekļautās darbīgās vielas tiek uzskatītas par apstiprinātām saskaņā ar Regulu (EK) Nr. 1107/2009 un ir norādītas Komisijas Īstenošanas regulas (ES) Nr. 540/2011 (4) pielikuma A daļā.

(4) Īstenošanas regulas (ES) Nr. 540/2011 pielikuma A daļā noteiktais darbīgās vielas Akanthomyces muscarius celma Ve6 (agrāk Lecanicillium muscarium celms Ve6) apstiprinājums zaudē spēku 2021. gada 30. aprīlī.

(5) Komisijas Īstenošanas regulas (ES) Nr. 844/2012 (5) 1. pantā norādītajā laikposmā saskaņā ar minētā panta noteikumiem tika iesniegts pieteikums uz darbīgās vielas Akanthomyces muscarius celma Ve6 apstiprinājuma atjaunošanu.

(6) Pieteikuma iesniedzējs iesniedza Īstenošanas regulas (ES) Nr. 844/2012 6. pantā prasīto papildu dokumentāciju. Ziņotāja dalībvalsts pieteikumu atzina par pilnīgu.

(7) Ziņotāja dalībvalsts, apspriedusies ar otru ziņotāju dalībvalsti, sagatavoja atjaunošanas novērtējuma ziņojuma projektu un 2018. gada 30. janvārī to iesniedza Eiropas Pārtikas nekaitīguma iestādei (“Iestāde”) un Komisijai.

(8) Iestāde apstiprinājuma atjaunošanas novērtējuma ziņojuma projektu nosūtīja pieteikuma iesniedzējam un dalībvalstīm piezīmju sniegšanai un saņemtās piezīmes nosūtīja Komisijai. Turklāt Iestāde publiskoja papildu kopsavilkuma dokumentāciju.

(9) 2020. gada 27. aprīlī Iestāde paziņoja Komisijai savu secinājumu (6) par to, vai gaidāms, ka Akanthomyces muscarius celms Ve6 atbildīs Regulas (EK) Nr. 1107/2009 4. pantā noteiktajiem apstiprināšanas kritērijiem. Komisija 2020. gada 22. oktobrī iepazīstināja Augu, dzīvnieku, pārtikas aprites un dzīvnieku barības pastāvīgo komiteju ar atjaunošanas ziņojumu par Akanthomyces muscarius celmu Ve6 un 2020. gada 4. decembrī – ar regulas projektu par šo vielu.

(10) Komisija pieteikuma iesniedzēju aicināja par Iestādes secinājumu un – saskaņā ar Īstenošanas regulas (ES) Nr. 844/2012 14. panta 1. punkta trešo daļu – par atjaunošanas ziņojumu iesniegt piezīmes. Pieteikuma iesniedzējs piezīmes iesniedza, un tās tika rūpīgi izskatītas.

(11) Par vismaz viena darbīgo vielu Akanthomyces muscarius celmu Ve6 saturoša augu aizsardzības līdzekļa vienu vai vairākiem reprezentatīviem lietojumiem ir konstatēts, ka Regulas (EK) Nr. 1107/2009 4. pantā noteiktie apstiprināšanas kritēriji ir izpildīti. Tāpēc ir lietderīgi Akanthomyces muscarius celma Ve6 apstiprinājumu atjaunot.

(12) Darbīgās vielas Akanthomyces muscarius celma Ve6 apstiprinājuma atjaunošanas sakarā veiktais riska novērtējums balstās tikai uz nedaudziem reprezentatīvajiem lietojumiem, tomēr neierobežo lietojumus, kādiem Akanthomyces muscarius celmu Ve6 saturoši augu aizsardzības līdzekļi var tikt atļauti. Tādēļ nav lietderīgi saglabāt ierobežojumu, saskaņā ar kuru minēto vielu var izmantot tikai par insekticīdu.

(13) Komisija turklāt uzskata, ka atbilstīgi Regulas (EK) Nr. 1107/2009 22. pantam Akanthomyces muscarius celms Ve6 ir zema riska darbīgā viela. Akanthomyces muscarius celms Ve6 nav viela, kas izraisa bažas, un tā atbilst Regulas (EK) Nr. 1107/2009 II pielikuma 5. punkta nosacījumiem. Ņemot vērā ziņotājas dalībvalsts un Iestādes veikto novērtējumu, kā arī paredzētos lietojumus, Akanthomyces muscarius celms Ve6 ir mikroorganisms, attiecībā uz kuru gaidāmais risks cilvēkam, dzīvniekiem un videi ir zems. Nekādas kritiskās jomas, kas rada bažas, netika konstatētas, un nav zināms, ka viela Akanthomyces muscarius būtu radniecīga kādam cilvēka vai dzīvnieku patogēnam. Akanthomyces muscarius celms Ve6 augu aizsardzībā tiek lietots vairāk nekā desmit gadus, un tas nav izraisījis nelabvēlīgu ietekmi uz cilvēkiem; pamatojoties uz paredzēto lietojumu (augsto tehnoloģiju (pastāvīgās) siltumnīcās un tuneļsiltumnīcās), iespējamo ekspozīciju uz cilvēkiem, nemērķa organismiem un vidi uzskata par nenozīmīgu. Šo iemeslu dēļ attiecībā uz operatoriem un strādniekiem būtu jāveic tikai vispārīgi riska mazināšanas pasākumi.

(14) Tāpēc ir lietderīgi atjaunot apstiprinājumu Akanthomyces muscarius celmam Ve6 kā zema riska darbīgai vielai. Tāpēc saskaņā ar Regulas (EK) Nr. 1107/2009 20. panta 3. punktu saistībā ar tās 13. panta 4. punktu būtu attiecīgi jāgroza Komisijas Īstenošanas regulas (ES) Nr. 540/2011 pielikums.

(15) Ar Komisijas Īstenošanas regulu (ES) 2020/421 (7) Akanthomyces muscarius celma Ve6 (agrāk Lecanicillium muscarium celms Ve6) apstiprinājuma termiņš pēdējo reizi tika pagarināts līdz 2021. gada 30. aprīlim, lai atjaunošanas procedūru varētu pabeigt pirms minētā termiņa beigām. Tomēr lēmums par atjaunošanu tiek pieņemts pirms minētā apstiprinājuma termiņa pagarinājuma beigām, tāpēc šī regula būtu jāpiemēro no agrāka datuma.

(16) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Darbīgās vielas apstiprinājuma atjaunošana I pielikumā norādītās darbīgās vielas Akanthomyces muscarius celma Ve6 (agrāk Lecanicillium muscarium celms Ve6) apstiprinājumu atjauno ar minētajā pielikumā noteiktajiem nosacījumiem.

2. pants Grozījumi Īstenošanas regulā (ES) Nr. 540/2011 Īstenošanas regulas (ES) Nr. 540/2011 pielikumu groza saskaņā ar šīs regulas II pielikumu.

3. pants Stāšanās spēkā un piemērošanas sākumdiena Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2021. gada 1. marta.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 4. februārī Komisijas vārdā – priekšsēdētāja Ursula VON DER LEYEN

(1) Eiropas Parlamenta un Padomes Regula (EK) Nr. 1107/2009 (2009. gada 21. oktobris) par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

(2) Komisijas Direktīva 2008/113/EK (2008. gada 8. decembris), ar ko groza Padomes Direktīvu 91/414/EEK, lai tajā iekļautu vairākus mikroorganismus kā darbīgās vielas (OV L 330, 9.12.2008., 6. lpp.).

(3) Padomes Direktīva 91/414/EEK (1991. gada 15. jūlijs) par augu aizsardzības līdzekļu laišanu tirgū (OV L 230, 19.8.1991., 1. lpp.).

(4) Komisijas Īstenošanas regula (ES) Nr. 540/2011 (2011. gada 25. maijs), ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

(5) Komisijas Īstenošanas regula (ES) Nr. 844/2012 (2012. gada 18. septembris), ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).

(6) Conclusion on the peer review of the pesticide risk assessment of the active substance Akanthomyces muscarius strain Ve6, formerly Lecanicillium muscarium strain Ve6. EFSA Journal 2020;18(6):6121. doi: 10.2903/j.efsa.2020,6121. Pieejams tiešsaistē: www.efsa.europa.eu.

(7) Komisijas Īstenošanas regula (ES) 2020/421 (2020. gada 18. marts), ar ko attiecībā uz darbīgo vielu abamektīna, Bacillus subtilis (Cohn 1872) celma QST 713, Bacillus thuringiensis subsp. Aizawai celmu ABTS-1857 un GC-91, Bacillus thuringiensis subsp. Israeliensis (serotips H-14) celma AM65-52, Bacillus thuringiensis subsp. Kurstaki celmu ABTS 351, PB 54, SA 11, SA12 un EG 2348, Beauveria bassiana celmu ATCC 74040 un GHA, klodinafopa, klopiralīda, Cydia pomonella Granulovirus (CpGV), ciprodinila, dihlorpropa-P, fenpiroksimāta, fozetila, Lecanicillium muscarium (agrāk “Verticillium lecanii”) celma Ve6, mepanipirīma, Metarhizium anisopliae (var. anisopliae) celma BIPESCO 5/F52, metkonazola, metrafenona, Phlebiopsis gigantea celmu FOC PG 410.3, VRA 1835 un VRA 1984, pirimikarba, Pseudomonas chlororaphis celma MA342, pirimetanila, Pythium oligandrum M1, rimsulfurona, spinosada, Streptomyces K61 (agrāk “S. griseoviridis”), Trichoderma asperellum (agrāk “T. harzianum”) celmu ICC012, T25 un TV1, Trichoderma atroviride (agrāk “T. harzianum”) celmu IMI 206040 un T11, Trichoderma gamsii (agrāk “T. viride”) celma ICC080, Trichoderma harzianum celmu T-22 un ITEM 908, triklopira, trineksapaka, tritikonazola un cirama apstiprinājuma periodu pagarināšanu groza Īstenošanas regulu (ES) Nr. 540/2011 (OV L 84, 20.3.2020., 7. lpp.).